అరేబియా కడలి

అరేబియా కడలి సస్పెన్స్ థ్రిల్లింగ్ వెబ్ సిరీస్. ఫస్ట్ ఫ్రేమ్ ఎంటర్‌టైన్‌మెంట్స్ బ్యానర్‌‌పై నిర్మించిన ఈ సిరీస్‌కు క్రిష్‌ జాగర్లమూడి రచయిత, క్రియేటివ్ ప్రొడ్యూసర్‌గా వ్యవహరించగా, వీవీ సూర్యనారాయణ దర్శకత్వం వహించాడు. సత్యదేవ్, ఆనంది ప్రధాన పాత్రల్లో, నాజర్‌, రవివర్మ, పూనమ్ బజ్వా, అమిత్‌ తివారీ, దలీప్ తహిల్ సహాయక పాత్రల్లో నటించగా ఎనిమిది ఎపిసోడ్స్‌గా రూపొందిన ఈ సిరీస్‌ ఆగస్టు 8 నుండి అమెజాన్ ప్రైమ్ వీడియో ఓటీటీలో తెలుగుతో పాటు తమిళం, హిందీ, కన్నడ, మలయాళ భాషల్లో స్ట్రీమింగ్ ప్రారంభమైంది. ఈ కథకు తండేల్‌తో సారూప్యత ఉందని వ్యాఖ్యానాలు వచ్చాయి.

నటీనటులు
 సత్యదేవ్
 ఆనంది
 నాజర్‌
 రవివర్మ
 పూనమ్ బజ్వా
 అమిత్‌ తివారీ
 దలీప్ తహిల్
 రఘు బాబు
 అలోక్‌ జైన్‌
 ప్రత్యూష
 హర్ష రోషన్
 వంశి కృష్ణ
 కోట జయరాం 

 తండేల్‌తో పోలిక 
విడుదలయ్యాక, ఈ కథకు తండేల్‌తో ఉన్న సారూప్యత గురించి 2025 ఆగస్టులో సత్యదేవ్ వివరణ ఇచ్చాడు. ఈ సిరీస్ ప్రీ-ప్రొడక్షన్ పనులు 2023 లోనే ప్రారంభమయ్యాయనీ, అమెజాన్ ప్రైమ్ వీడియో నుండి ఆమోదం పొందడానికీ, ఎపిసోడ్ వారీగా స్క్రీన్‌ప్లేను రూపొందించడానికీ సమయం పట్టిందనీ చెప్పాడు.

 సమీక్షలు 
ది న్యూ ఇండియన్ ఎక్స్‌ప్రెస్‌కు చెందిన బిహెచ్ హర్ష్, దీనికి 5 లో 3.5 రేటింగ్ ఇచ్చి, చింతకింది శ్రీనివాస్ రావు రాసిన సంభాషణలను, సమీర్ రెడ్డి చేసిన సినిమాటోగ్రఫీని ప్రశంసించాడు. అయితే రచనలో పొంతన లేదని కూడా అతడు ఎత్తిచూపాడు. కథన క్రమాన్ని క్రిష్ జాగర్లమూడి తీసిన యుద్ధ చిత్రం కంచె (2015)తో పోర్చుతూ ఇండియా టుడేకి చెందిన టి మారుతి ఆచార్య, "రచనలో ఉన్న బిగువుకు కథనం తూగలేకపోయింది" అని రాసాడు. సినిమాటోగ్రఫీ, నిర్మాణ రూపకల్పనను ప్రశంసిస్తూ స్క్రోల్.ఇన్, కొన్ని అంశాలను అతిగా వివరించారని రాసింది. "...కొన్నిసార్లు అరేబియా కడలి, ఒక డాక్యుమెంటరీయా అనిపించేలా ఉంది. చేప శాస్త్రం గురించి ఇది చాలా చెబుతుంది" అని పేర్కొంది. ది హిందూ, "నిరాశ కలిగించే ఈ నాటకానికి సత్యదేవ్, ఆనందిలు కొంత ఊరట" అని రాసింది.

మూలాలు

బయటి లింకులు

వర్గం:2025 తెలుగు వెబ్​సిరీస్‌